Document ID: 31996D0536

Odločba Komisije
z dne 29. julija 1996
o določitvi seznama izdelkov na osnovi mleka, glede katerega so države članice pooblaščene, da odobrijo posamezna ali splošna odstopanja v skladu s členom 8(2) Direktive 92/46/EGS in vrsto odstopanj, ki se uporabljajo za proizvodnjo takih izdelkov
(Besedilo velja za EGP)
(96/536/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/46/ES z dne 16. junija 1992 o določitvi zdravstvenih predpisov za proizvodnjo in dajanje na trg surovega mleka, toplotno obdelanega mleka in izdelkov na osnovi mleka [1], nazadnje spremenjene z Aktom o pristopu Avstrije, Finske in Švedske, in zlasti člena 8(2) Uredbe,
ker so države članice Komisiji predložile seznam izdelkov, glede katerih zahtevajo uporabo prvega pododstavka člena 8(2) zgoraj navedene Direktive in vrsto zahtevanih odstopanj;
ker je treba zaradi ciljev te odločbe opredeliti termin izdelki na osnovi mleka s tradicionalnimi značilnostmi, kot je uporabljen v členu 8(2) Direktive 92/46/EGS;
ker lahko nekatere zahteve te direktive vplivajo na proizvodnjo takih izdelkov na osnovi mleka s tradicionalnimi značilnostmi;
ker je treba zaradi različnega značaja odstopanj, ki so predvidena s členom 8(2) navedene direktive, določiti splošne ali posebne pogoje, ki veljajo za vsak izdelek ob ustreznem upoštevanju tveganja za javno zdravje;
ker odstopanja, ki jih zahtevajo države članice, izhajajo iz predpisov v zvezi s surovim mlekom, snovmi, ki prihajajo v stik z izdelki, kletmi za zorenje in končnimi izdelki;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Zaradi ciljev člena 8(2) Direktive 92/46/EGS in te odločbe, pomenijo izdelki na osnovi mleka s tradicionalnimi značilnostmi izdelke na osnovi mleka, ki:
- so tradicionalno priznani,
ali
- so izdelani v skladu s tehničnimi referencami ali proizvodnimi postopki, kodiranimi ali registriranimi v državi članici, v kateri se ta izdelek tradicionalno proizvaja,
ali
- jih ščiti državni, regionalni ali lokalni zakon države članice, kjer se ta izdelek tradicionalno proizvaja.
Člen 2
S tem so države članice pooblaščene, da obratom, ki izdelujejo nekatere izdelke na osnovi mleka s tradicionalnimi značilnostmi, odobrijo posamezna ali splošna odstopanja od zahtev, določenih v Prilogi B, poglavje I, točka 6 in v Prilogi C, poglavje III, točka 2 k Direktivi 92/46/EGS, v zvezi z vrsto materialov, ki sestavljajo pribor in opremo, značilno za pripravo, pakiranje in zavijanje teh izdelkov.
Tak pribor in opremo pa se mora stalno vzdrževati primerno čiste ter redno čistiti in razkuževati.
Seznam izdelkov iz tega člena je določen v Prilogi k tej odločbi.
Člen 3
Države članice so pooblaščene, da obratom, ki pridelujejo sire s tradicionalnimi značilnostmi, kot je določeno v členu 1, odobrijo posamezna ali splošna odstopanja od zahtev, določenih v Prilogi B, poglavje I, točka 2(a), (b), (c) in (d) k Direktivi 92/46/EGS v zvezi s kletmi ali prostori za zorenje za take izdelke.
Take kleti ali prostori za zorenje imajo lahko naravne geološke zidove ali zidove, tla, strope in vrata, ki niso gladka, nepropustna, trpežna, pokrita s svetlo obarvanim premazom ali iz nerjavečih materialov. Pogostnost in narava ukrepov čiščenja in razkuževanja v takih kleteh in prostorih se prilagodi tipu aktivnosti z namenom, da se upošteva njihova mikroflora.
Člen 4
Ta odločba je naslovljena na države članice.
V Bruslju, 29. julija 1996

Labels: 0
17
15